กระต่ายภูเขาไฟ

กระต่ายภูเขาไฟ (; ) เป็นกระต่ายขนาดเล็กชนิดหนึ่งที่อาศัยอยู่ในป่าสนเขาและป่าอัลเดอร์บนไหล่เขาภูเขาไฟในประเทศเม็กซิโก เป็นสัตว์เพียงชนิดเดียวในสกุล Romerolagus และถือว่าเป็นกระต่ายและกระต่ายแจ็กที่มีลักษณะดั้งเดิมมากที่สุด มีลักษณะเด่นคือใบหูกลมเล็ก ขาสั้น หน้าผากกว้าง และขนสั้นหนาแน่น จัดเป็นหนึ่งในกระต่ายที่มีขนาดเล็กที่สุดในโลก อาศัยอยู่เป็นกลุ่ม กลุ่มละประมาณ 2–5 ตัว และสร้างโพรง (รังใต้ดิน) รวมถึงทางเดินบนพื้นดินที่ถูกใช้งานซ้ำ ๆ ท่ามกลางกอหญ้า โดยในแต่ละครอกจะมีลูกได้มากสุดประมาณ 3 ตัว ลูกกระต่ายจะเกิดในรังที่ทำจากแอ่งตื้น ๆ บนพื้นดิน ซึ่งปูด้วยขนและวัสดุจากพืช

กระต่ายภูเขาไฟมีพฤติกรรมที่โดดเด่นไม่เหมือนกระต่ายชนิดอื่น โดยจะส่งเสียงแหลมสูงเพื่อเตือนกระต่ายตัวอื่นเมื่อมีอันตราย ซึ่งเป็นลักษณะที่พบได้บ่อยในสัตว์ญาติใกล้ชิดอย่างไพกา กระต่ายชนิดนี้จะตื่นและมีความเคลื่อนไหวมากที่สุดในช่วงเย็นและเช้าตรู่ ประชากรถูกประเมินว่ามีจำนวนกระต่ายโตเต็มวัยประมาณ 7,000 ตัวตลอดพื้นที่อาศัยทั้งหมด การพัฒนาของมนุษย์รอบถิ่นอาศัยของกระต่ายภูเขาไฟ เช่น การเลี้ยงสัตว์มากเกินไป การล่า และการเผาพื้นที่พุ่มไม้ซึ่งเป็นแหล่งอาศัยที่กระต่ายภูเขาไฟชื่นชอบ ได้ก่อให้เกิดการลดลงของประชากรอย่างมาก แม้กระทั่งในพื้นที่คุ้มครอง ทั้งองค์การระหว่างประเทศเพื่อการอนุรักษ์ธรรมชาติ (ไอยูซีเอ็น) และรัฐบาลเม็กซิโกต่างจัดให้กระต่ายภูเขาไฟเป็นสัตว์ใกล้สูญพันธุ์ และยังถูกขึ้นบัญชีไว้ในภาคผนวกที่ 1 ของอนุสัญญาไซเตส ซึ่งมีจุดประสงค์เพื่อจำกัดการค้าสัตว์ชนิดนี้

อ้างอิง

หมวดหมู่:ชนิดใกล้สูญพันธุ์ตามบัญชีแดงไอยูซีเอ็น